Здзірванелая прастакутная ў плане пляцоўка замка (100х200 м) толькі на 40—60 см узвышаецца над балоцістай поймай. Магчыма, у XVII—XVIII стагодзьдзях замак быў абкружаны штучным вадаёмам. Гэта пацвярджаецца яго размяшчэньнем у балоцістай нізіне і адсутнасцю валоў і асабліва бастыёнаў. Прыкладна ў цэнтры прастакутніка на невысокім пагорку знаходзяцца руіны (да 20 м вышынёй) пяціграннага вежавага выступу. Яго замкнуты аб’ём ствараецца сцяной 2—3-павярховага корпуса (магчыма, галоўнага будынка замка). З вежы быў выхад ва ўнутраны двор замку, абмежаваны трохпавярховымі карпусамі з квадратнымі вежамі па кутах, высунутымі за лінію сцен, і ўязной брамай.